**АБАЙ ӨЛЕҢДЕРІНІҢ ТӘРБИЕЛІК МӘНІ**

*Даукенова Багыт Жаркеевна*

Ақындық жол – өте тайғақ жол. Заманның ағысына көніп, осалдық көрсетіп отырмай, керісінше өмір шындығын жеткізу қай заманда болсын ерлікпен тең. Суретшілер бояуларды қолданған тәрізді, ақындар да сөз арқылы қисынды дүние жасап шығарады. Сөз – әртүрлі образдарды жасайтын материал. Сөздің құдірет күшін өлеңдерден алған оқырманның эмоцияларынан аңғарамыз. Ақын-жазушылардың монологы өмірдің шындығына негізделеді. Саналы ұрпақ тәрбиелеу мақсатында, тура жол көрсету үшін, сөз шындығы күнделікті өмірден алынады. Тақырыптарының өзектілігі осы уақытқа дейін жойылмаған Абай Құнанбайұлы – дара ақын,

бас ақын.

Абайдың ақындық өнері қазақ жұртының мәдени өсуі, өркендеуі тұсындағы ерекше аталатын кезеңдердің бірі. Абай – қазақ жұртшылығының арман-мақсатын, сезім-сырын жеткізіп, жаңашылдық бағытты қалыптастырған әдебиеттің жаңа ғасырының бастаушысы. «Қуатты ойдан бас құрап» шыққан адуынды ақын – Һәкім Абай. Бүгінгі таңға дейін Ибраһим аз зерттелген жоқ. Дегенмен Абайтану мәселесі күн сайын жаңа деректермен толығуда. Абай шығармаларының тереңдігі сонша – зерттеуші ғалымдар әлі де бойлатпай келеді. Философиялық тұрғыдан алып қарағанда, Абай поэзиясының тақырыптық ауқымы кең. Тәлім-тәрбие көрсету, діни түсінікті қалыптастыру, білім мен ғылымға қызығушылығын ояту, адами құндылықты дәріптеуге бағытталған. Ақын поэзиясының тілі кіршіксіз таза, ешқандай бұрмалаусыз, қарапайым әрі күрделі.

Автордың тарапынан шығарма белгілі біреуге қаратыла айтылатындығы анық. Абай Құнанбайұлы әр өлеңін, әр сөзін оқырманның, саналы ұрпақтың көзін ашуға арнаған. Жақсылық пен жамандықты ажырата білуді көздеп, еңбекқорлық пен жалқаулықты, ақ пен қараны, татулық пен араздықты шеберлікпен қатар қоя білген. Абай шығармалары өмірдегі автор мен шығармадағы автордың ұқсастығын байланыстырады. Оның рухани тұлғасы аңғарылып тұрады.

Ақын поэзиясында ерекше орын алатын тақырыптардың бірі – еңбекқорлық. Еңбекқорлық пен жалқаулық тақырыбын бірқатар өлеңдеріне қосқан. «Ғылым таппай мақтанба», « Жігіттер, ойын арзан, күлкі қымбат» т.б. Ер жігітке адал еңбек етпей , оңайлықпен келген малды қанағат қылу лайық емес екендігін, адал жолмен , татулық пен достықты алға қою керек екенін алға шығарады:

Кемді күн қызық дәурен тату өткіз,

Жетпесе, біріңдікін бірің жеткіз!

Күншілдіксіз тату болсын көңілмен,

Қиянатшыл болмақшы естен кеткіз!

Жолдастық, сұхбаттастық, - бір үлкен іс,

Оның қадірін жетесіз адам білмес [1,73].

немесе

Қолдан достық жасап ем болар-болмас,

Итмұрындай наданның жыртты бірі [2,8].

Абай Құнанбайұлының жас ұрпақтың білу керек деп түсінген тағы бір тақырыбы – уақыт өткіншілігі, барды бағалау. Автор адам санасына түрткі болу үшін әртүрлі көркемдік әдістерді пайдалана отырып, алуан түрлі өлеңдер жазады. Өмірдің өткенші екендігін, құр бос пендешілікке уақыт жұмсамай, пайдалы нәрселерге асығу керектігін дәріптейді. Барды бағалап, уақытында мүмкіндікті жіберіп амауды үйретеді.

Бір дәурен кемді күнге – бозбалалық,

Қартаймастай көрмелік, ойланалық [2,13]!

немесе

Жас қартаймақ, жоқ тумақ, туған өлмек,

Тағдыр жоқ өткен өмір қайта келмек.

Басқан із, көрген қызық артта қалмақ,

Бір құдайдан басқаның бәрі өзгермек [1,15].

Қазіргі заманда адамдардың діни жолда адасып жүргендігі хақ. Діни таным-түсініктері бұрыс бетке қарай бұрылып, көптеген әлеуметтік қиындықтарға әкеліп соқтырып жатыр. Хақ жолы, мұсылмандықты тереңінен түсіндіретін ақынның талай өлеңдері бар. Діннің негізгі өзегін, шынайы мағынасын өлең арқылы жеткізеді, бастапқы тәрбие көзін қалыптастырады. Жастайынан діни сауатын ашқан Абай поэзиясын оқып, оқырман дін жолында тәлімін алады.

Алла мінсіз әуелден, пайғамбар хақ,

Мүмин болсаң, үйреніп сен де ұқсап бақ.

Құран рас, Алланың сөзідүр ол,

Тәуиліне жетерлік ғылымың шақ.

немесе Аллаға шын сенбесе де, жұрттың көзіне басқаша көрінудің амалын тапқан,тіпті, өз-өзін алдау,а баратындар болатынын айтып, ондай қасиеттерден жиіркенуге шақырады. «Сенбе жұртқа, тұрса да қанша мақтап» өлеңінде түйрет өтетінін байқаймыз.

Өзіңді сенгіштікпен әуре етпе,

Құмарпаз боп мақтанды қуып кетпе.

Жұртпен бірге өзіңді қоса алдасып,

Салпылдап сағым қуған бойыңа еп пе [3,26]?

Абай болашақ ұрпақты ақылды, көкірегі ояу болуға шақырады. Надандықтың, ақымақтықтың түбі жақсылыққа апарып соқпайтынын, надандыққа қарсы қару ақыл мен білім екендігін жеткізгісі келген. Адам баласы ежелгі дәуірлерден бастап өмірдің заңдылықтарын танып-білуге қызыққан. Болашақтарына көз жүгіртіп, ақылға салып ойланған. Ақыл адам бойындағы маңызды қасиет. Белгілі бір өткелдерден өту үшін ақылды іске қосып, ойға түсіп, толғану керек. Әр күн сайын жасаған әрекеттеріне есеп беру қажет. Өз мініңді байқап, мінезіңді түзеуге әрекеттену керек деген ойды Абай Құнанбайұлы өлеңдерінде берген. Адам мен хайуанның аражігін ажырататын – ақыл. Санасыз ұрпақтың ел дамуына келтірер пайдасы жоқтығын дәлелдейді.

Ақылға сәуле қонбаса,

Хайуанша жүріп күнелтпек.

Аспаса ақыл қайраттан,

Тереңге бармас, үстірттер.

Бала санасы ақ парақтай тап-таза болады. Жақсының, жаманның не екендігін ажырататын уақытта ұрлық, зорлық-зомбылықтың жағымсыз әрекеттердің қатарына жататындығын түсіндіру қажет. Абайдың өлеңдері баланың қалыптасуына жағымды әсерін тигізеді. Ұрлыққа жоламауды үйретіп, зорлық-зомбылыққа қарсы тұруға үйретеді.

Жамандар қыла алмай жүр адал еңбек,

Ұрлық, қулық қылдым деп қағар көлбек.

Арамдықтан жамандық көрмей қалмас,

Мың күн сынбас, бір күні сынар шөлмек [4,15].

Әрбір жасалған істің өтеуі болады. Жаман іс-әрекеттің өтеуі бір күн болмаса, екінші күн айналып келетіндігін жеткізбек. Адал жолмен жүрген адам өмірден міндетті түрде өз орнын табады. Адал еңбек, адал жұмыс, адал тамақпен байланысқанда ғана пенденің жолы ашылады. «Сен де бір кірпіш дүниеде кетігін тап та бар қалан» деп Абай айтпақшы, әр өлеңі жастардың өз өмірлерін жақсы сүріп, дүниеде еш өкінішсіз орындарын табуын көздейді, мақсат тұтады.

Абай өз заманының ғана емес, біздің заманымыздың да елеулі тақырыптарын қозғай алған асқақ ақын. Абай Құнанбайұлының мерейтойын атап өту ғасырларға созылатындығына еш күмән келтірмейміз. Себебі Абайдай ақын ғасыр санап қана қалыптасады. «Шын ақын өзі өмір сүріп жүрген қоғамнан тыс өмір сүре алмайды. Онымен біте қайнасады. Қоғам дерті – оның өз дерті...» деп Темірхан Медетбек айтқандай, Абай бірнеше дәуірлермен біте қайнасқан. Қоғам дертін өз бойынан өткізіп, халықтың жанашыры болған. Жасөспірім балалардың Абай шығармашылығымен таныс бола отырып, бойларына тек жақсы қасиеттерді сіңіретіндігіне шүбә келтіре алмаймыз. Абай поэзиясы сол ғасырдың ғана емес, бүгіннің, тіпті, келешектің перзенттеріне тәрбие нұсқаулығы бола алады. Тәрбие – ұлттың қалыптасуының негізі. Тәрбиелі ұрпақты жетілдіру үшін Абай өлеңдерін оқуға дағдыландыру қажет. Балалық кезден құлақтарына ақын поэзиясынан үзінділер құя бастаса, ес білген шақта ақ пен қараны ажырата алатын ұрпақ қалыптасады деген ойдамыз. Ә.Нілібаев «Поэзия – жеке адамның ешкімге айтпас құпия, қастерлі, ішкі сыры. Поэзия – адамның ішкі сезімінің тіл жетпес тылсымында жатқан әсем әлемі. Поэзия –халық мұңы, өнер шыңы». Поэзия – тәрбиенің әдістемелік құралы. Сондай оқулықтың авторының бірегейі – Абай Құнанбайұлы. Өскелең ұрпақтың тәрбиесіне септігін тигізіп жатқан поэзия өкілінің еңбегі еш уақытта өшпейді деп есептейді.

**Пайдаланылған әдебиеттер тізімі**

**1 З.Ахметов. Абайдың ақындық әлемі. – Алматы: Ана тілі, 1995. – 310 бет.**

**2 Қ.Өмірәлиев. Абай афоризмдері. – Алматы: Қазақстан, 1993. – 125 бет.**

**3 С.Оразалиев. Абай айтқан. – Шымкент: ЮГКУ им. М.Ауезова, 2015. – 200 бет.**

**4 С.Қасқабасов. Абай. Алматы: «Алматы баспа үйі» ЖШС, 2010. – 112 бет**